Video: Stella vind genesing deur musiek | Maroela Media
Video: Stella vind genesing deur musiek
Stella. (Foto: Facebook)
Toe haar pa verongeluk en sy en haar man deur 'n moeilike huweliksfase gaan, het Stella 'n manier gesoek om dit alles te hanteer. Vandaar het dié musikant en liedjieskrywer se kontemporêre snit, "Skree", gekom.
Stella, oftewel Christelle Combrink, het al 'n hele rits toekennings en albums op haar kerfstok, maar haar nuwe musiekvideo wys 'n ander kant van dié sangeres.
Die musiekvideo vir "Skree" word vandag eerste op Maroela Media bekendgestel.
"Dit gaan oor iemand wat emosioneel oorlaai is en leeg voel. Tydens 'n alleen-oomblik 'skree' sy haar frustrasie en seer oor die see uit," sê Stella oor "Skree".
Sy beskryf dié sielvolle snit wat sy saam met Rouxan Cloete en Jake Odendaal geskep het as rou en eerlik. "Toe ons die liedjie geskryf het, kon ek terugdink aan die tyd toe my pa verongeluk het. Ek en my man het op daardie tydstip ook deur 'n moeilike huweliksfase gegaan en dit het gevoel asof alles gelyk gebeur, maar ek moes net aangaan," vertel sy.
"Ek onthou hoe leeg en seer daardie tyd was en ek is bly ek kon iets skryf om dit te verwoord. Ná jare voel dit asof ek kan erkenning gee daaraan en het dit vir my die laaste stukkie genesing bring."
Die omslag van Stella se splinternuwe kontemporêre solo-album, Ek kies jou. (Foto: Verskaf)
In plaas van 'n gewone storielyn of vertoningsopname weerspieël die musiekvideo van "Skree" die emosie van die liriek deur gebruik te maak van verskillende moderne visuele beelde en tegnieke. Die konsep is deur die regisseur en vervaardiger Paul Hugo van Ubuntu Visual uitgedink en in hulle ateljee op die Rosemary Hill-landgoed verfilm.
"Skree" is die tweede voorsmakie van wat aanhangers van Stella se splinternuwe kontemporêre solo-album, Ek kies jou, kan verwag. Stella beskryf dié album as 'n versameling van haar mees persoonlike werk tot op hede.
Stella sing 'n liedjie vir haar pa, vir haar man én 'n liedjie saam met Adam Tas op Ek kies jou.
"Ek wil hê my musiek moet mense se emosies raak, hulle vorentoe laat kyk en vir hulle hoop gee. Afgesien van die emosie wil ek ook hê dit moet hulle ore seën met mooi gehalteklanke wat hulle sommer net kan geniet."